Imtella' Jannar 3, 2022 Is-Supretendent tas-Saħħa Pubblika Charmaine Gauci ddikjarat li qabel mal-persuni kollha fid-dinja jitlaqqmu ma nistgħux ngħidu b'ċertezza li l-pandemija se tispiċċa. Hija rrimarkat dan waqt il-programm TVAM li fih tkellmet dwar l-aħħar żviluppi marbuta mas-sitwazzjoni u l-varjant Omicron. L-Omicron jinfirex 10% aktar Dwar iż-żieda fil-każijiet hija qalet li waqt li qabel raw żieda ta' 7% fir-rata ta' persuni pożittivi issa din telgħet għal 17% għax l-Omicron jinfirex malajr. Fl-istess waqt sostniet li meta tqabblu mal-varjant Delta bil-varjant Omicron qed naraw inqas kumplikazzjonijiet fin-nies li joħorġu pożittivi. Dan anke għax hawn iktar nies li ħadu t-tilqima fejn kważi l-popolazzjoni kollha ħadet l-ewwel żewġ dożi waqt li 50% ta' dawk li jistgħu jieħdu l-booster ħaduh. 110 fl-isptar, 7 fl-ITU Dwar is-sitwazzjoni fl-isptar qalet li salbieraħ kien hemm 110 pazjenti b'7 minnhom fl-ITU imma għamlitha ċara li mhux kollha daħlu b'kumplikazzjonijiet u ħafna daħlu għal raġuni oħra u nstab li għandhom il-virus. Hija sostniet li wħud minn dawn il-pazjenti ma ħadux it-tilqima, oħrajn ħadu ż-żewġ dożi u hemm min ħa l-booster. Il-Professur Gauci kompliet li dawk li jidħlu fl-isptar u jinstab li huma pożittivi jinżammu f'żona għalihom biex tonqos il-possibilità li jinxtered. Hija żiedet li qed jaraw li b'mod ġenerali l-varjant Omicron jittieħed jumejn qabel il-persuna toħroġ is-sintomi u jdum sa 3 ijiem wara li jispiċċaw is-sintomi. Is-Supretendent tas-Saħħa Pubblika spjegat it-tibdil li daħal fis-seħħ mil-lum dwar il-kwarantina kemm għal dawk li jirriżultaw pożittivi u anke għal dawk li jgħixu fl-istess dar magħhom. "Innaqqsu l-protokolli jekk il-virus jibda jitqies endemiku" Hija rrimarkat ukoll li qegħdin isegwu x'qed jiġri fix-xena internazzjonali u sostniet li nibdew innaqqsu l-protokolli jekk il-virus jiġi dikjarat bħala wieħed endemiku jiġifieri jibda jiġi trattat bħal viruses oħra. Kien hawn li waqt li qalet li l-pandemija ma tispiċċax qabel man-nies kollha tad-dinja jitlaqqmu nsistiet li x'se jiġri fil-ġimgħat li ġejjin jiddependi kemm mill-atteġġjament tan-nies kif ukoll x'se jagħmel il-varjant Omicron u jekk joħorġux varjanti oħra. Ara hawn taħt x'kellha xi tgħid il-Professur Charmaine Gauci dwar is-sitwazzjoni tal-Covid f'pajjiżna: